9. การควบคุมภายใน

บริษัทฯ ให้ความสำคัญต่อการจัดให้มีระบบการควบคุมภายในที่เพียงพอ และเหมาะสม
เพื่อมุ่งให้การดำเนินกิจการต่างๆ ของบริษัทฯ เป็นไปอย่างมีประสิทธิภาพ และก่อให้เกิดประสิทธิผล
บริษัทฯ จัดให้มีระบบการควบคุมภายในที่ครอบคลุมทุกด้าน ทั้งด้านการเงิน การดำเนินงาน
การปฏิบัติงาน การบริหารบุคลากร การบริหารงานทั่วไป การบริหารระบบสารสนเทศ
ตลอดจนดำเนินการเพื่อให้ระบบบัญชี และรายงานทางการเงินมีความถูกต้องเชื่อถือได้
เป็นไปตามข้อบังคับที่เกี่ยวข้องกับการดำเนินธุรกิจของบริษัทฯ โดยสรุป
ระบบการควบคุมภายในของบริษัทฯ แบ่งเป็นหัวข้อดังต่อไปนี้

1.  สภาพแวดล้อมการควบคุม

บริษัทฯ มีสภาพแวดล้อม ที่เอื้ออำนวยให้ระบบการควบคุมภายในมีความเหมาะสม เพียงพอ
และมีประสิทธิภาพ ได้แก่

-   บริษัทฯ ได้จัดโครงสร้างขององค์กร และสายงานบังคับบัญชา ให้มีความชัดเจน และเหมาะสม
    มีการมอบอำนาจหน้าที่ ความรับผิดชอบเป็นลายลักษณ์อักษร เพื่อให้พนักงานทุกคนทราบ
    และตระหนักถึงบทบาท อำนาจ หน้าที่ และความรับผิดชอบของตน

-   บริษัทฯ กำหนดนโยบาย และขั้นตอนการปฏิบัติงานในระบบงานต่างๆ ไว้เป็นลายลักษณ์อักษร

-   บริษัทฯ มีข้อกำหนดห้ามฝ่ายบริหาร และพนักงานปฏิบัติตนในลักษณะที่อาจก่อให้เกิด
    ความขัดแย้งทางผลประโยชน์กับกิจการ
    รวมทั้งบทลงโทษหากมีการฝ่าฝืนไว้แล้วในระเบียบข้อบังคับการทำงาน

    1.  การประเมินความเสี่ยง

บริษัทฯ มีการประเมินความเสี่ยงทั้งภายใน และภายนอก
ที่มีผลกระทบต่อการดำเนินธุรกิจของบริษัทฯ วิเคราะห์ และกำหนดมาตรการจัดการความเสี่ยง
การสื่อสารให้พนักงานที่เกี่ยวข้องได้ทราบ

2.  กิจกรรมการควบคุม

บริษัทมีนโยบาย และวิธีปฏิบัติงาน เพื่อเป็นแนวทางในการปฏิบัติงาน โดยมุ่งหมายให้บรรลุเป้าหมาย
ตามที่ฝ่ายบริหารกำหนดไว้
กิจกรรมเพื่อการควบคุมจะชี้ให้ผู้ปฏิบัติงานเห็นความเสี่ยงที่อาจเกิดขึ้นในการปฏิบัติงาน
เพื่อให้เกิดความระมัดระวัง และสามารถปฏิบัติงานให้สำเร็จตามวัตถุประสงค์ เช่น

-   ด้านการเงินการบัญชี บริษัทฯ มีการควบคุมภายในเกี่ยวกับการเก็บเงิน รักษาเงิน การรับจ่าย
    เงินฝากธนาคาร และเงินยืมทดรอง เป็นไปตามระเบียบที่กำหนด
    มีการบันทึกบัญชีครบถ้วนถูกต้องและสม่ำเสมอ

-   ด้านการจัดซื้อสินค้าและบริการ บริษัทฯ มีข้อกำหนด และขั้นตอนการปฏิบัติงานการจัดซื้อ
    เพื่อเป็นแนวทางปฏิบัติในการจัดซื้อ
    ซึ่งได้กำหนดหน้าที่ความรับผิดชอบในขั้นตอนการปฏิบัติการจัดซื้อไว้อย่างชัดเจน เช่น
    อำนาจการอนุมัติ การกำหนดความต้องการสินค้าและบริการ การตรวจรับ

-   บริษัทฯ กำหนดให้ใช้ดัชนีวัดผลการปฏิบัติงาน (KPI) กับพนักงานทั้งองค์กร

-   บริษัทฯ มีการกำหนดขอบเขตอำนาจหน้าที่
    และวงเงินอำนาจอนุมัติในแต่ละระดับไว้เป็นลายลักษณ์อักษร

    1.  สารสนเทศและการสื่อสาร

บริษัทฯ มีระบบสารสนเทศที่เกี่ยวเนื่องกับการปฏิบัติงาน การรายงานทางการเงิน
และการดำเนินงาน การปฏิบัติตามนโยบาย และระเบียบปฏิบัติ มีการจัดทำข้อมูลที่สำคัญต่างๆ
อย่างเพียงพอที่จะใช้ในการตัดสินใจ
รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหาร และผู้ใช้ภายในองค์กร
ในรูปแบบที่ช่วยให้ผู้รับสารสนเทศปฏิบัติหน้าที่ตามความรับผิดชอบได้อย่างมีประสิทธิภาพ

2.  การติดตามและประเมินผล

บริษัทฯ จัดตั้งหน่วยงานตรวจสอบภายใน เพื่อทำหน้าที่ตรวจสอบ ประเมินผลการควบคุมภายใน
กำกับดูแล เพื่อให้เกิดความมั่นใจว่าการปฏิบัติงานในด้านต่างๆ
และกิจกรรมทางการเงินที่สำคัญของบริษัทฯ ได้ดำเนินตามแนวทางที่กำหนด
โดยทางหน่วยงานตรวจสอบภายใน จะมีการจัดทำแผนการตรวจสอบประจำปี
รวมทั้งดำเนินงานตรวจสอบตามแผนงานนั้น และเพื่อให้หน่วยงานตรวจสอบภายในมีความเป็นอิสระ
สามารถทำหน้าที่ตรวจสอบได้อย่างเต็มที่ คณะกรรมการบริษัทฯ
จึงกำหนดให้หน่วยงานตรวจสอบภายในมีหน้าที่รายงานผลโดยตรงต่อคณะกรรมการตรวจสอบ
รวมถึงได้รับการประเมินผลจากคณะกรรมการตรวจสอบ